คปภ.เปิดตัวเบี้ยอัคคี400บ.
คปภ.เปิดตัวกรมธรรม์อัคคีภัยใหม่ ค่าเบี้ยปีละ 400 บาท คุ้มครอง 5 หมื่น-3 แสนบาท แถม 4 ภัยธรรมชาติ
18 ส.ค. 2559

คปภ.เปิดตัวกรมธรรม์อัคคีภัยใหม่ ค่าเบี้ยปีละ 400 บาท คุ้มครอง 5 หมื่น-3 แสนบาท แถม 4 ภัยธรรมชาติ 
นางคนึงนิจ สุจิตจร ผู้ช่วยเลขาธิการ สายผลิตภัณฑ์ประกันภัย สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า นายสุทธิพล ทวีชัยการ เลขาธิการ คปภ.ได้ลงนามอนุมัติข้อความและอัตราเบี้ยประกันภัยของกรมธรรม์ประกันอัคคีภัยที่อยู่อาศัยแบบประหยัดสำหรับรายย่อย (ไมโครอินชัวรันส์) เรียบร้อยแล้ว
ทั้งนี้ จะคิดอัตราค่าเบี้ยถูกสุดเพียงปีละ 400 บาท เมื่อเทียบกับกรมธรรม์แบบเดิมที่ออกไปก่อนหน้านี้ที่มีค่าเบี้ยปีละ 500 บาท เพื่อเป็นการเปิดโอกาสให้ประชาชนระดับฐานรากเข้าถึงความคุ้มครองทรัพย์สิน ซึ่งเป็นที่อยู่อาศัยของตัวเองได้
สำหรับกรมธรรม์ดังกล่าวจะให้ความคุ้มครอง 3 ภัยหลัก ประกอบด้วย ไฟไหม้ ฟ้าผ่า ระเบิด ตามสิ่งปลูกสร้างของที่อยู่อาศัย กรณีสิ่งปลูกสร้างเป็นห้องแถวไม้จะได้รับความคุ้มครอง 5 หมื่นบาท สิ่งปลูกสร้างเป็นอาคารที่ไม่ใช่ตึกหรือครึ่งตึกครึ่งไม้และไม่เป็นห้องแถวไม้ มีผนังเป็นวัสดุอื่นๆ เช่น ไม้ สังกะสี กระเบื้องแผ่นเรียบ มากกว่า 50% ของพื้นที่ผนังทั้งหมด จะได้รับความคุ้มครอง 1 แสนบาท
อย่างไรก็ตาม หากเป็นกรณีของสิ่งปลูกสร้างเป็นอาคารครึ่งตึกครึ่งไม้ มีผนังก่ออิฐถือปูน 50-80% ของพื้นที่ผนังทั้งหมด จะได้รับความคุ้มครอง 1.5 แสนบาท และสิ่งปลูกสร้างที่เป็นคอนกรีต มีผนังก่ออิฐถือปูนมากกว่า 80% ของพื้นผนังทั้งหมด จะได้รับความคุ้มครอง 3 แสนบาท 
นอกจากนี้ ยังให้ความคุ้มครองภัยธรรมชาติ 4 ภัย ไม่เกิน 1 หมื่นบาท/ปี ได้แก่ ภัยจากลมพายุ ภัยจากน้ำท่วมที่เกิดจากธรรมชาติ และท่อน้ำสาธารณะแตก ภัยจากแผ่นดินไหว ภัยจากลูกเห็บ แต่อาคารอยู่ระหว่างการก่อสร้าง โดยที่ประตู หน้าต่าง หลังคา และผนังยังติดตั้งไม่เรียบร้อย จะไม่คุ้มครองในกรณีที่บ้านเรือนเกิดภัยทำให้ไม่สามารถอาศัยอยู่ในบ้านที่เอาประกันภัยได้ ทางบริษัทจะชดใช้ค่าเช่าที่อยู่อาศัยชั่วคราวไม่เกินวันละ 300 บาท และรวมแล้วไม่เกิน 30 วัน แต่ต้องมีหลักฐานการเช่าที่อยู่อาศัยชั่วคราวส่งให้บริษัทโดยไม่ชักช้า ทั้งนี้ การชดใช้ความเสียหายจะจ่ายตามความเสียหายจริงและไม่เกินวงเงินที่กำหนด
“แบบประกันอัคคีภัยใหม่นี้ ทางบริษัทประกันวินาศภัยให้ความสนใจเยอะมาก และตอนนี้ คปภ.ได้ให้ทางสมาคมประกันวินาศภัยไทย รวบรวมบริษัทที่สนใจจะขายกรมธรรม์ดังกล่าวแล้ว เพื่อจะได้ยื่นเรื่องขอรับอนุมัติกรมธรรม์ไปขายพร้อมๆ กัน และมั่นใจว่าจะได้รับการตอบรับจากประชาชนเป็นอย่างดี เพราะว่าเบี้ยไม่แพงมากและได้รับความคุ้มครองที่คุ้มค่า” นางคนึงนิจ กล่าว